次韻和王尚書答贈宣城花木瓜十韻
作者：梅堯臣
朝代：宋

paragraphs: 百菓各甘酸，或由人所植。
木瓜聞衛詩，贈好非玉色。
投此瓊玖報，蓋重車馬飾。
貴賤今既殊，凌紙字翕赩。
一一如明珠，自得見安格。
復何備國風，庶亦見王澤。
捧之爲重賜，誦已乃忘食。
幸資藥品用，少助宣調力。
南土加文章，中州異肥瘠。
公將和鼎餗，微意願尋繹。